ΓΡΑΠΤΗ ΕΡΩΤΗΣΗ E-0005/97 υποβολή: Daniela Raschhofer (NI) προς την Επιτροπή (22 Iανουαρίου 1997)

Θέμα: Τροποποίηση του συστήματος γεωργικών επιδοτήσεων

Με αφορμή την εκδήλωση σχετικά με την έναρξη της ευρωπαϊκής πληροφόρησης στην Αυστρία, ο Επίτροπος γεωργίας, κ. Fischler δήλωσε ότι στον τομέα του συστήματος γεωργικών επιδοτήσεων πρέπει να αναμένονται τροποποιήσεις και αναπροσαρμογές σημαντικής έκτασης, που θα αφορούν κατά πρώτο λόγο το χώρο της υπαίθρου στο σύνολό του και παρεκκλίνουν από την αυτονόητη σημασία της γεωργίας για την ύπαιθρο.

Λόγω του σχετικά σύντομου χρόνου που απομένει στην αυστριακή γεωργία έως το 1999, το έτος κλειδί που θα συνδεθεί με τις νέες αναπροσαρμογές, η Επιτροπή καλείται να απαντήσει λεπτομερώς και με σαφήνεια στις ακόλουθες ερωτήσεις:

1. Υπάρχουν συγκεκριμένα σχέδια ή σκέψεις σχετικά με τη μείωση, την τροποποίηση ή ακόμα και την πλήρη κατάργηση των πριμοδοτήσεων που αφορούν ζώα και καλλιεργούμενες εκτάσεις;

2. Ποια μέτρα, συγκεκριμένα ή όχι, προβλέπονται για τα προγράμματα των στόχων 5α) και 5β), δηλαδή στο πλαίσιο των διαρθρωτικών ταμείων;

3. Πώς φαντάζεται η Επιτροπή την αναμόρφωση της σχέσης μεταξύ ΕΓΤΠΕ και διαρθρωτικών ταμείων;

4. Ποιες συνέπειες θα έχει η διεύρυνση της ΕΕ προς ανατολάς αφενός στην περιφέρεια του στόχου 1 Burgenland και αφετέρου στο σύνολο των αυστριακών περιοχών;

Απάντηση του κ. Fischler εξ ονόματος της Επιτροπής (26 Φεβρουαρίου 1997)

1. Τα έγγραφα μεταρρύθμισης που υπέβαλαν τα κράτη μέλη, ομάδες γεωργικών εκμεταλλεύσεων και περιβαλλοντικές ομάδες, περιλαμβάνουν πολλές προτάσεις για την τροποποίηση των πριμοδοτήσεων για το ζωϊκό κεφάλαιο και τις εκτάσεις, καθώς και για την προσαρμογή τους ή τη σύνδεσή τους, εφόσον παρίσταται ανάγκη, σε περιβαλλοντικές απαιτήσεις. Ειδικότερα, η τελευταία αυτή πρόταση θεωρήθηκε από την Επιτροπή ως ενδιαφέρουσα επιλογή. Εντούτοις, δεν έχουν υποβληθεί ούτε πρόκειται να υποβληθούν στο εγγύς μέλλον συγκεκριμένες προτάσεις. Η Επιτροπή μελετά επί του παρόντος προσεκτικά τις επιπτώσεις διαφόρων επιλογών. Η κατάργηση ωστόσο των πριμοδοτήσεων για το ζωϊκό κεφάλαιο και τις εκτάσεις, χωρίς αντικατάσταση, δεν αποτελεί ενδεχόμενη επιλογή της Επιτροπής.

2 και 3. Ο στόχος 5α και ο στόχος 5β, καθώς και ο ρόλος του Ευρωπαϊκού Γεωργικού Ταμείου Προσανατολισμού και Εγγυήσεων σε στενή συνεργασία με τα λοιπά διαρθρωτικά ταμεία, αποτελούν μέρος του γενικού προβληματισμού για το μέλλον της κοινής γεωργικής πολιτικής και ειδικότερα της πολιτικής αγροτικής ανάπτυξης. Η εν λόγω πολιτική θα χαρακτηρίζεται από μια ολοκληρωμένη προσέγγιση της αειφόρου και διαφοροποιημένης αγροτικής ανάπτυξης, ενισχυόμενη από επαρκείς τοπικούς χρηματοδοτικούς και διοικητικούς πόρους. Η Επιτροπή θα ακολουθήσει την εν λόγω μέθοδο όσον αφορά όλα τα μέτρα αγροτικής ανάπτυξης, συμπεριλαμβανομένων εκείνων που εμπίπτουν στο πλαίσιο των στόχων 5α και 5β, με βάση τις αρχές της επικουρικότητας, της απλούστευσης και της διαφάνειας.

4. Ανεξάρτητα από την σχεδιαζόμενη διεύρυνση προς ανατολάς, η διαρθρωτική πολιτική πρέπει να αναθεωρηθεί κατά το τέλος της τρέχουσας περιόδου προγραμματισμού, όταν θα αποτελέσουν αποφασιστικής σημασίας παράγοντες η αρχή της συγκεντρωτικότητας και οι διαθέσιμοι χρηματοδοτικοί πόροι.

Η διαρθρωτική πολιτική αποσκοπεί στη βελτίωση της κοινωνικοοικονομικής κατάστασης σε επιλέξιμες περιοχές και ως εκ τούτου έχει ως στόχο την ενίσχυση της οικονομικής συνοχής. Η επιτυχής διαρθρωτική πολιτική θα μπορούσε να έχει ως αποτέλεσμα να βρεθούν ορισμένες επιλέξιμες περιφέρειες πάνω από τα κριτήρια επιλεξιμότητας.